Ivankiveko gudua

Ivankiveko gudua Errusiaren eta Ukrainaren arteko borroka militar bat izan zen, 2022ko otsailaren 25ean hasi zena, Errusiak 2022an Ukraina inbaditu zuenean. Goizean goiz, Errusiako Lehorreko Indarren zutabe bat ipar-mendebaldetik Ivankiv hirira hurbildu zen, Kiev Oblastean, Txernobylgo guduan garaile atera osteko etenaldiaren ondoren.

Gudua 
Otsailaren 25eko goizean, Ukrainako indarrek Teteriv ibaia zeharkatzen zuen Ivankiveko zubia suntsitu zuten, Kievera zihoan tanke errusiarren dibisio baten aurrerapena geldituz. Ukrainako aire-erasoko tropek soldadu errusiarrei aurre egin zieten Ivankiven, bai eta handik gertu dagoen Dimer hirian ere.

Errusiar indar batzuek Ivankiv zeharkatu eta Antonov Aireportua harrapatu zuten liskar baten ondoren. Aireportu hau estrategikoki garrantzitsua da, Kievetik 20 kilometrora baitago kokaturik, ipar-mendebalderantz.

Ivankiveko borrokek otsailaren 25eko arratsaldean eta gauean jarraitu zuten, indar errusiarrek hiria artileriaren bidez bonbardatuz, hainbat biktima zibil eraginez. Ivankiven gasbide garrantzitsu bat ere dago kokaturik, hura suntsitzekotan, gas ukrainarraren garraioa eten lezakeena Europako zati handi batera.

Otsailaren 26an borrokek jarraitu zuten Ivankiven, eta, otsailaren 27an, Ivankiveko Historiaren eta Tokiko Historiaren Museoa suntsitu zuten indar errusiarrek, guduan, Maria Primachenko artista ukrainarraren hogei lan baino gehiago galduz. Erantzun gisa, Olexandr Tkatxenko-k –Ukrainako Kultura Ministroak– Errusiak UNESCOko kide-izaera galtzea eskatu zuen.

Otsailaren 27ko goizean, 4.8 kilometro luze zen ibilgailu errusiarren konboi bat ikusi zen satelite-irudietan, Ivankivera bidean. Otsailaren 28an, konboia 64 kilometroko luzera izatera iritsi zen. Martxoaren 2an, azkenean, baieztatu zen errusiarrek Ivankiv hartu zutela.

Gudu-ostea 
Martxoaren 31n, Ukrainako indarrek Ivankiven kontrola berreskuratu zuten, errusiar armada hiritik erretiratu ondoren.

Erreferentziak

Kanpo estekak 

2022ko Ukrainako inbasioko guduak